SK Úradný vestník Európskej únie C 99/4

OZNÁMENIE KOMISIE O NÁHRADE ANTIDAMPINGOVÝCH CIEL

(2005/C 99/04)

Toto oznámenie ustanovuje usmernenia, ktoré sa týkajú uplatňovania článku 11 ods. 8 nariadenia Rady (ES) č. 384/96 (1) („základné nariadenie“) o náhrade antidampingových ciel (2). Tieto usmernenia nahrádzajú usmernenia uverejnené v roku 1986 (3). Vzhľadom na významné zmeny a doplnenia ustanovení o náhrade antidampingových ciel sa považuje za vhodné uverejniť aktualizovanú verziu usmernení. Účelom usmernení je vysvetliť rôznym stranám zainteresovaným na postupe poskytovania náhrad podmienky, ktoré musí spĺňať žiadosť a krok za krokom im objasniť postup, ktorého výsledkom môže byť poskytnutie náhrady.

1. ÚČEL

Účelom postupu poskytovania náhrad je umožniť náhradu už zaplatených antidampingových ciel, ak sa ukáže, že dampingové rozpätie, na základe ktorého sa clá zaplatili, bolo zrušené alebo znížené na úroveň, ktorá je nižšia ako platné clo.

2. ZÁKLADNÉ ZÁSADY UPRAVUJÚCE POSTUP POSKYTOVANIA NÁHRAD

Účelom hlavných zásad je poskytnúť rýchle usmernenie v rámci celého postupu, ktorý je podrobne opísaný v bode 3:

2.1. Aké podmienky sa musia splniť?

a) Žiadosti o náhradu podľa článku 11 ods. 8 základného nariadenia musia preukázať, že dampingové rozpätie, na základe ktorého sa clá zaplatili, bolo znížené alebo zrušené. Za iných okolností sa môžu uplatniť ustanovenia kapitoly 5 hlavy VII Colného kódexu Spoločenstva (4), ktoré sa týkajú vrátenia dovozných ciel.

b) Žiadosti je možné predložiť iba vzhľadom na transakcie, za ktoré sa antidampingové clá zaplatili v plnej výške. Zábezpeka zložená žiadateľom v súlade s článkom 248 nariadenia Komisie č. 2454/93, ktorým sa vykonáva Colný kódex Spoločenstva (5), sa nepovažuje za ekvivalent platby. Preto žiadosti súvisiace s dovozmi, za ktoré sa zložila zábezpeka, nemožno považovať za prípustné (6).

2.2. Kto je oprávnený požiadať o náhradu?

a) O náhradu môže požiadať každý dovozca, ktorý môže preukázať, že buď priamo, alebo nepriamo zaplatil antidampingové clá za určitý dovoz.

b) Ak sa antidampingové clá uložili pri prešetrovaní, v ktorom Komisia vychádzala zo vzorky vyvážajúcich výrobcov na posúdenie dampingu podľa článku 17 základného nariadenia, strany dovážajúce nejaký výrobok nie sú vylúčené z postupu poskytovania náhrady. Tento prípad nastáva nezávisle na tom, či vyvážajúci výrobcovia dovozcov boli alebo neboli súčasťou pôvodnej vzorky.

2.3. Ako sa stanovuje revidované dampingové rozpätie?

a) Prešetrovanie stanoví dampingové rozpätie vzhľadom na všetky vývozy príslušného výrobku počas reprezentatívneho obdobia, ktoré vyrobil vyvážajúci výrobca v danom prípade pre všetkých dovozcov v Spoločenstve a nie iba pre dovozcu uplatňujúceho náhradu.

b) V dôsledku toho bude prešetrovanie zahŕňať všetky modely, na ktoré sa vzťahuje definícia ustanovená v nariadení ukladajúcom antidampingové clá a nie len tie modely, ktoré doviezol do Spoločenstva žiadateľ.

c) Pokiaľ sa nezmenia okolnosti, musí sa dodržiavať tá istá metodika, ako sa uplatňovala počas pôvodného prešetrovania.

2.4. Kto je povinný spolupracovať?

Úspešnosť žiadosti o náhradu záleží na spolupráci žiadateľa aj vyvážajúceho výrobcu. Žiadateľ by sa mal snažiť zabezpečiť, aby vyvážajúci výrobca predložil Komisii príslušné informácie. Toto zahŕňa vyplnenie dotazníka, čo môže vyžadovať zistenie všetkých dôležitých obchodných údajov za vymedzené minulé obdobie a akceptovanie kontroly, ktorá potvrdí správnosť týchto informácií, vrátane overovacej návštevy na mieste. Vyvážajúci výrobca nemôže „spolupracovať čiastočne“ iba tým, že predloží len niektoré vybraté údaje. Každý takýto prístup by viedol Komisiu k záveru, že nespolupracoval, a tým k zamietnutiu žiadosti.

2.5. Ako sú chránené dôverné informácie?

Pravidlá zachovania dôvernosti, ustanovené v článku 19 základného nariadenia, sa uplatňujú na všetky informácie získané v súvislosti so žiadosťami o náhrady antidampingových ciel.

2.6. Aké sú konečné termíny?

a) Žiadosti sa podľa článku 11 ods. 8 základného nariadenia musia podávať príslušným orgánom členského štátu, v ktorom boli tovary uvedené do režimu voľného obehu, do šiestich mesiacov odo dňa stanovenia antidampingových ciel na tieto tovary.

b) Komisia obvykle rozhodne o náhrade akýchkoľvek ciel do 12 mesiacov a v každom prípade najneskôr do 18 mesiacov odo dňa, keď Komisia prijala žiadosť o náhradu, považovanú za riadne doloženú dostatočnými dôkazmi.

c) Ak sa náhrada poskytne, budú mať orgány členských štátov na jej uhradenie deväťdesiat dní od dňa oznámenia o rozhodnutí Komisie o náhrade.

2.7. Aká môže byť výška náhrady?

Ak sa potvrdila prípustnosť a opodstatnenosť žiadosti, môže náhrada dosiahnuť výšku:

— časti antidampingových ciel zaplatených po znížení dampingového rozpätia,

alebo

— všetkých antidampingových ciel zaplatených po zrušení dampingového rozpätia.

3. POSTUP

Postup zisťovania opodstatnenosti náhrady antidampingových ciel má dve štádiá:

— podanie žiadosti,

— prešetrovanie nároku.

3.1. Podanie žiadosti

3.1.1. Forma žiadosti

Žiadosť sa musí podať písomne v niektorom úradnom jazyku Spoločenstva a musí ju podpísať žiadateľ alebo osoba splnomocnená na zastupovanie žiadateľa.

Žiadosť musí obsahovať:

i) požiadavku na poskytnutie náhrady a vyhlásenie, že dampingové rozpätie vyvážajúceho výrobcu (vyvážajúcich výrobcov) žiadateľa, na základe ktorého sa uvedené clá zaplatili, bolo znížené alebo zrušené;

ii) vyhlásenie, že antidampingové clá, za ktoré sa požaduje náhrada, boli zaplatené v plnej výške;

iii) označenie celkovej čiastky, za ktorú sa požaduje náhrada a identifikáciu určitých transakcií, ktoré boli základom uvedenej celkovej čiastky.

Na uľahčenie je v prílohe k tomuto oznámeniu priložený vzor tlačiva žiadosti.

Žiadateľ môže priložiť k svojej žiadosti akýkoľvek dôležitý doklad (dôležité doklady) alebo doplňujúci dôkaz, ktorý bude povinný predložiť v súlade s bodom 3.2.1, aby umožnil Komisii zrýchliť postup prešetrovania náhrady.

3.1.2. Predloženie žiadosti

Žiadosť sa musí predložiť príslušným orgánom členského štátu, na území ktorého bol do režimu voľného obehu uvedený výrobok, na ktorý sa vzťahujú antidampingové clá.

Členský štát bezodkladne postúpi žiadosť Riaditeľstvu pre obchod Európskej komisie, B-1049 Brusel (Trade Directorate of the European Commission, B-1049 Brussels). Komisia sa potom môže obrátiť na členský štát, aby preveril, či boli príslušné antidampingové clá zaplatené v plnej výške.

Komisia bude podľa potreby informovať strany, ktorých sa akákoľvek žiadosť o náhradu antidampingových ciel priamo týka a poskytne týmto stranám možnosť vyjadriť sa.

3.1.3. Lehoty na predloženie žiadosti

a) Šesťmesačná lehota

Všetky žiadosti o náhradu sa musia predložiť príslušnému členskému štátu v rámci šesťmesačnej lehoty (7) stanovenej v článku 11 ods. 8 druhej zarážke základného nariadenia.

Pri dodržaní šesťmesačnej lehoty na predloženie žiadosti treba mať na pamäti, že konečný termín šesťmesačnej lehoty sa musí dodržať aj v prípadoch, keď je nariadenie ukladajúce príslušné clo napadnuté pred Súdom prvého stupňa Európskych spoločenstiev, alebo keď je uplatňovanie tohto nariadenia napadnuté pred vnútroštátnymi administratívnymi alebo súdnymi orgánmi.

V závislosti od každého prípadu osobitne sa šesťmesačná lehota počíta od:

— dňa nadobudnutia účinnosti nariadenia Rady, ktorým sa ukladajú definitívne clá a vyberanie čiastok zabezpečených formou dočasného cla,

alebo

— dňa určenia definitívnych antidampingových ciel, t.j. dňa prijatia colného vyhlásenia colnými orgánmi,

alebo

— keď bola správna výška ciel stanovená podľa následnej colnej kontroly, platí neskorší dátum určenia splatných ciel.

Každá žiadosť musí v tejto šesťmesačnej lehote spĺňať všetky požiadavky ustanovené v bode 3.1.1.

b) Dátum predloženia žiadosti

Pri zasielaní žiadosti Komisii musí členský štát uviesť dátum predloženia žiadosti, t.j. deň, v ktorý príslušný orgán členského štátu skutočne žiadosť prijal.

Žiadatelia by vo vlastnom záujme mali vyžiadať doklad o prijatí svojej žiadosti od úradov príslušného členského štátu. Napríklad:

— žiadosti posielané poštou je možné poslať doporučeným listom s doručenkou,

— dátum prijatia faxu príslušným orgánom členského štátu je možné určiť odkazom na dátum uvedený na úspešne prenesenej správe a v dennom výpise faxov.

3.1.4. Opakované žiadosti

Keď žiadateľ vie, že bude predkladať viac žiadostí o náhradu antidampingových ciel vybratých za príslušný výrobok, mal by to Komisii oznámiť. Táto informácia sa požaduje preto, aby Komisia mohla prešetrovanie zostaviť čo najúčinnejším a najefektívnejším spôsobom.

3.2. Prešetrovanie

3.2.1. Doklady požadované od žiadateľa

Komisia oznámi žiadateľovi, ktoré informácie má predložiť a určí primeranú lehotu, v ktorej sa požadované doklady musia predložiť. Tieto budú zahŕňať:

a) faktúru (faktúry) a iné doklady, ktoré boli základom colných postupov;

b) colné doklady identifikujúce dovozné transakcie, za ktoré sa požaduje náhrada, ktoré zreteľne preukazujú vymeriavací základ na určenie výšky vyberaných ciel (druh, množstvo a hodnotu deklarovaných tovarov a sadzbu uplatnených antidampingových ciel), ako aj presnú výšku vybratých antidampingových ciel;

c) vyhlásenia, že: i) vybraté clo nenahradil vyvážajúci výrobca alebo žiadna tretia stana a ani v budúcnosti sa neposkytne alebo neprijme žiadna náhrada; ii) ceny, ktoré sú podkladom žiadosti, sú pravdivé; iii) pred príslušným predajom, po ňom ani súčasne s ním nebolo vykonané žiadne kompenzačné opatrenie;

d) keď žiadateľ nie je spojený s vyvážajúcim výrobcom a príslušné informácie nie sú okamžite dostupné, musí žiadosť obsahovať vyjadrenie vyvážajúceho výrobcu o tom, že dampingové rozpätie bolo znížené alebo zrušené a že Komisii poskytne všetky príslušné doplňujúce údaje (t.j. informácie týkajúce sa normálnych hodnôt a vývozných cien za obdobie, počas ktorého sa jeho tovary priamo alebo nepriamo vyvážali do Spoločenstva a na ktoré sa uložili clá). Komisia neskôr stanoví primerané reprezentatívne obdobie na analýzu (pozri bod 3.2.2);

e) keď dovozcovia zaplatili clá na základe opatrení zavedených neskôr po pôvodnom prešetrovaní, ktoré bolo vykonané odkazom na vzorku vyvážajúcich výrobcov podľa článku 17 základného nariadenia, žiadatelia nie sú povinní predkladať údaje, pokiaľ ide o skupinu vyvážajúcich výrobcov, ktorí boli do vzorky pôvodne zahrnutí, ale musia predložia len príslušné informácie týkajúce sa ich vlastného vyvážajúceho výrobcu (vyvážajúcich výrobcov).

Žiadateľ alebo jeho vyvážajúci výrobca, podľa potreby, musia poskytnúť kópie originálov faktúr, tlačív o colnom zázname, atď. spolu s vyhlásením o ich pravosti. Navyše, by tieto doklady alebo ich preklady mali byť v niektorom úradnom jazyku Spoločenstva.

Žiadateľ môže priložiť uvedené doklady už k svojej žiadosti predkladanej príslušným orgánom príslušného členského štátu, aby umožnil Komisii rýchlejší postup pri prešetrovaní náhrady. Komisia potom posúdi, či žiadosť obsahuje všetky informácie požadované od žiadateľa. V prípade potreby Komisia oznámi žiadateľovi, ktoré informácie ešte musí predložiť a určí primeranú lehotu, v rámci ktorej sa požadované doklady musia predložiť.

3.2.2. Doklady požadované od vyvážajúceho výrobcu

a) Reprezentatívne obdobie

Na účel stanovenia revidovaného dampingového rozpätia Komisia vymedzí reprezentatívne obdobie prešetrovania, ktoré obvykle zahŕňa deň (dni) fakturovania transakcie (transakcií), za ktoré sa požaduje náhrada. Toto obdobie zvyčajne trvá najmenej šesť mesiacov a zahŕňa obdobie pred dňom fakturovania prvej transakcie vyvážajúcim výrobcom.

b) Dotazníky

Podľa článku 6 ods. 2 základného nariadenia sa od vyvážajúceho výrobcu (vyvážajúcich výrobcov), ktorý zásoboval žiadateľa, a ak je to potrebné od príslušného dovozcu (príslušných dovozcov) bude požadovať predloženie informácií o všetkých predajoch na trhu Spoločenstva a nielen predajoch žiadateľovi.

S cieľom zachovať dôvernosť môže vyvážajúci výrobca zaslať tieto informácie priamo Komisii. Informácie sa budú požadovať prostredníctvom dotazníka, ktorý sa pošle vyvážajúcemu výrobcovi (vyvážajúcim výrobcom) žiadateľa (a každému dotyčnému dovozcovi v Spoločenstve) a ktoré sa vyplnené musia poskytnúť do 37 dní odo dňa odoslania.

Žiadosť sa bude považovať za riadne doloženú len vtedy, keď Komisia dostala všetky informácie a vyplnené dotazníky (vrátane odpovedí na všetky závažné nedostatky, ktoré sa v odpovedi zistili).

Strany poskytujúce informácie by si mali byť vedomé toho, že Komisia si môže preveriť ktorékoľvek predložené informácie alebo dôkazy.

3.2.3. Analýza hodnôt

a) Všeobecná metodika

Prešetrované dampingové rozpätie sa stanoví porovnaním:

— normálnej hodnoty (normálnych hodnôt) príslušných vyvážaných výrobkov

— a vývoznej ceny (vývozných cien),

počas reprezentatívneho obdobia, v súlade s príslušnými ustanoveniami článku 2 základného nariadenia.

Článok 11 ods. 9 základného nariadenia ustanovuje používanie „tej istej metodiky ako pri pôvodnom prešetrovaní, ktoré viedlo k uloženiu cla, pričom musí prihliadnuť na článok 2 (Vymedzenie dampingu) a najmä jeho odseky 11 a 12 (Používanie vážených priemerov pri vypočítaní dampingového rozpätia), ako aj na článok 17 (Výber vzorky)“.

Keď je počet vyvážajúcich výrobcov, druhov výrobkov alebo transakcií, ktorých sa týkajú žiadosti predkladané počas obdobia šiestich mesiacov počítaných odo dňa podania prvej požiadavky alebo dvanásť mesiacov počítaných odo dňa uloženia definitívnych opatrení, podľa toho, čo je neskôr, taký veľký, že jednotlivé prešetrovania by boli príliš obtiažne a zabraňovali by ukončeniu prešetrovania v primeranom čase, môže byť pre Komisiu základom na výpočet revidovaného dampingového rozpätia, podľa ustanovení článku 17 základného nariadenia, najmä odseku 3, vzorka vyvážajúcich výrobcov, druhy výrobkov alebo transakcie, ktorých sa žiadosť týka (žiadosti týkajú).

b) Zostavenie vývoznej ceny

Ak sa vývozná cena javí ako nespoľahlivá a teda zostavená podľa článku 2 ods. 9 základného nariadenia, vypočíta ju Komisia bez odpočítania čiastky zaplatených antidampingových ciel, keď je presvedčivý dôkaz, že clo sa riadne premietlo do maloobchodných cien a cien ďalšieho predaja v Spoločenstve.

c) Využitie nálezov preskúmania

Pri preverovaní akejkoľvek žiadosti o náhradu môže Komisia kedykoľvek rozhodnúť o začatí predbežného preskúmania v súlade s článkom 11 ods. 3 základného nariadenia. Konanie týkajúce sa žiadosti o náhradu sa preruší do ukončenia preskúmacieho prešetrovania.

Zistenia preskúmacieho prešetrovania sa môžu využiť na určenie opodstatnenosti žiadosti o náhradu pod podmienkou, že dátum fakturovania transakcií, za ktoré sa náhrada požaduje, spadá do obdobia preskúmavaného prešetrovania.

d) Extrapolácia

Bez toho, aby bol dotknutý bod c), na účely efektívnej administratívy možno dampingové rozpätie stanovené pre ľubovoľné obdobie prešetrovania extrapolovať vzhľadom na dovozné transakcie, ktoré sa v tomto období neuskutočnili. Toto je však možné len za určitých, stanovených podmienok:

— extrapoláciu je možné uskutočniť iba na obdobie bezprostredne nadväzujúce na obdobie, ktoré sa prešetrovalo,

— maximálne obdobie, na ktoré sa výsledky prešetrovania môžu extrapolovať, je šesť mesiacov,

— extrapoláciu je možné uplatniť iba vtedy, ak sa dampingové rozpätie potvrdilo na základe ukončeného prešetrovania,

— extrapoláciu je možné uplatniť iba na sumu ciel, ktorá je relatívne malá vzhľadom na celú žiadosť o náhradu.

3.2.4. Odmietnutie spolupráce

V prípadoch, keď žiadateľ alebo vyvážajúci výrobca:

— poskytne nepravdivé alebo zavádzajúce údaje,

alebo

— odmietne prístup k príslušným informáciám alebo ich neposkytne v primeranej lehote,

alebo

— závažne bráni preskúmaniu, vrátane bránenia overovaniu informácií v rozsahu, ktorý Komisia považuje za potrebný,

nebudú sa také informácie brať do úvahy a podľa článku 18 základného nariadenia sa využijú len dostupné skutočnosti.

V takých prípadoch sa za najlepší dostupný dôkaz bude spravidla považovať dampingové rozpätie stanovené počas prešetrovania, ktoré viedlo k uloženiu cla, za ktoré sa požaduje náhrada. Bude sa to potom posudzovať, akoby sa dampingové rozpätie neznížilo a žiadosť sa zamietne.

3.2.5. Poskytovanie informácií

Po ukončení prešetrovania opodstatnenosti žiadosti dovozcovia dostanú informácie o podstatných skutočnostiach a úvahách, na základe ktorých Komisia zamýšľa prijať rozhodnutie o žiadosti o náhradu, pričom spolupracujúci vyvážajúci výrobcovia môžu dostať len informácie o použití ich jednotlivých údajov, menovite výsledné výpočty normálnej hodnoty a vývozných cien.

4. VÝSLEDOK

4.1. Prevyšujúca suma na vrátenie

Prevyšujúca suma, ktorá sa má žiadateľovi vrátiť sa obvykle vypočíta ako rozdiel medzi vybratým clom a skutočne splatnými clami, na základe dampingového rozpätia stanoveného pri prešetrovaní, a to ako absolútna suma.

4.2. Zaplatenie

Náhrada by sa obvykle mala zaplatiť do deväťdesiatich dní odo dňa oznámenia rozhodnutia o náhrade.

Či akákoľvek platba uhradená po 90 dňoch bude mať za následok zaplatenie úroku, naďalej podlieha vnútroštátnej legislatíve každého členského štátu.

4.3. Zrušenie rozhodnutia o náhrade

Keď sa následne zistí, že rozhodnutie o poskytnutí náhrady sa prijalo na základe nepravdivých alebo neúplných informácií poskytnutých účastníkmi konania, zruší sa so spätnou účinnosťou. Skutočnosť, že rozhodnutie o náhrade sa zakladá na nepravdivých alebo neúplných informáciách, má za následok nedostatok objektívneho právneho základu pre toto rozhodnutie, čo preto ab initio zbavuje príslušného dovozcu práva na získanie náhrady a opodstatňuje zrušenie uvedeného rozhodnutia.

V dôsledku takého zrušenia sa nahradené sumy zodpovedajúce pôvodným antidampingovým clám stávajú predmetom výberu.

Keď Komisia prijala rozhodnutie o zrušení náhrady, príslušný členský štát zabezpečí, aby sa toto rozhodnutie správne vykonalo na jeho území vrátením neoprávnene vyplatených náhrad podľa článku 11 ods. 8 základného nariadenia.

Príslušné orgány dotyčného členského štátu konajú pri vykonávaní tohto rozhodnutia v súlade s procesnými a vecnými pravidlami svojho vnútroštátneho práva pod podmienkou, že uplatnenie vnútroštátneho práva neovplyvní rozsah a účinnosť rozhodnutia Komisie o zrušení svojho predchádzajúce rozhodnutie o poskytnutí náhrady.

VZOR

(1) Nariadenie Rady (ES) č. 384/96 z 22. decembra 1995 o ochrane pred dampingovými dovozmi z krajín, ktoré nie sú členmi Európskeho spoločenstva (Ú. v. ES L 56, 6.3.1996, s. 1), naposledy zmenené a doplnené nariadením Rady (ES) č. 2238/2000 (Ú. v. ES L 257, 11.10.2000, s. 2).

(2) Až do uplynutia platnosti Zmluvy o ESUO dňa 23. júla 2002 zostávajú tieto usmernenia uplatniteľné, mutatis mutandis, na článok 10 ods. 8 rozhodnutia Komisie č. 2277/96/ESUO z 28. novembra 1996 o ochrane pred dampingovými dovozmi z krajín, ktoré nie sú členmi Európskeho spoločenstva uhlia a ocele (Ú. v. ES L 308, 29.11.1996, s. 11), naposledy zmeneného a doplneného rozhodnutím č. 435/2001/ESUO (Ú. v. ES L 63, 3.3.2001, s. 14). Žiadosti o náhrady obdržané podľa článku 11 ods. 8 vyššie uvedeného rozhodnutia sa budú riadiť nariadením ES od 24. júla 2002.

(3) Oznámenie Komisie o náhrade antidampingových ciel (Ú. v. ES C 266, 22.10.1986, s. 2).

(4) Nariadenie Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (Ú. v. ES L 302, 19.10.1992, s. 1), naposledy zmenené a doplnené nariadením (ES) č. 2700/2000 (Ú. v. ES L 311, 12.12.2000, s. 17).

(5) Nariadenie Komisie (EHS) č. 2454/93 z 2. júla 1993, ktorým sa upravuje vykonávanie nariadenia Rady (EHS) č. 2913/92 (Ú. v. ES L 253, 11.10.1993, s. 1).

(6) Keď dovozca napadol platnosť uplatnenia antidampingového cla na svoju transakciu (svoje transakcie) (bez ohľadu na to, či takýto úkon má odkladný účinok na zaplatenie ciel) alebo keď vnútroštátny orgán prevzal záruku za prípadnú povinnosť zaplatiť antidampingové clo, mal by dovozca (ak si tak želá) aj tak podať žiadosť o náhradu antidampingových ciel v šesťmesačnej lehote spolu s požiadavkou, aby Komisia pozastavila preverovanie až do konečného potvrdenia povinnosti clá zaplatiť.

(7) Na výpočet lehôt vo všeobecnosti pozri nariadenie Rady (EHS, Euratom) č. 1182/71 z 3. júna 1971, ktorým sa stanovujú pravidlá pre lehoty, dátumy a termíny (Ú. v. ES L 124, 8.6.1971, s. 1).